ดาวโจนส์ปิดพุ่ง 300 จุด หลัง ”สหรัฐ-จีน” เจรจารอบใหม่คืบหน้าหลายด้าน!
ดาวโจนส์ปิดพุ่ง 300 จุด หลัง ”สหรัฐ-จีน” เจรจารอบใหม่คืบหน้าหลายด้าน!
ดาวโจนส์ปิดพุ่ง 300 จุด หลัง ”สหรัฐ-จีน” เจรจารอบใหม่คืบหน้าหลายด้าน!
12 ต.ค. 2562

ผู้สื่อข่าวรายงานว่า ดัชนีดาวโจนส์ตลาดหุ้นนิวยอร์กปิดพุ่งขึ้นเมื่อคืนนี้ (11 ต.ค.) เนื่องจากนักลงทุนขานรับข่าวสหรัฐและจีนประกาศข้อตกลงการค้าบางส่วนในการเจรจารอบล่าสุดที่กรุงวอชิงตัน นอกจากนี้ตลาดยังได้รับปัจจัยบวกจากการเปิดเผยผลสำรวจที่บ่งชี้ว่าความเชื่อมั่นผู้บริโภคสหรัฐพุ่งขึ้นสูงสุดในรอบ 3 เดือนในเดือนต.ค.
โดยดัชนีเฉลี่ยอุตสาหกรรมดาวโจนส์ปิดที่ 26,816.59 จุด พุ่งขึ้น 319.92 จุด หรือ +1.21%, ดัชนี S&amp;P500 ปิดที่ 2,970.27 จุด เพิ่มขึ้น 32.14 จุด หรือ +1.09% และ ดัชนี Nasdaq ปิดที่ 8,057.04 จุด บวกขึ้น 106.26 จุด หรือ +1.34%
โดยตลาดพุ่งขึ้นหลังประธานาธิบดีโดนัลด์ ทรัมป์แห่งสหรัฐเปิดเผยกับผู้สื่อหลังการเจรจากับนายหลิว เหอ รองนายกรัฐมนตรีจีนว่า สหรัฐและจีนได้บรรลุข้อตกลงการค้าที่สำคัญขั้นแรก โดยบรรลุข้อตกลงในด้านทรัพย์สินทางปัญญา, บริการทางการเงิน และการซื้อสินค้าเกษตรจำนวนมาก
สำนักข่าวซินหัวรายงานว่า จีนและสหรัฐมีความคืบหน้าอย่างมากในหลายๆ ด้าน หลังจากเจ้าหน้าที่ระดับสูงของ 2 ประเทศได้หารือกันด้านเศรษฐกิจและการค้ารอบล่าสุดในวันพฤหัสบดีและวันศุกร์ที่ผ่านมา
โดยคณะเจรจาของ 2 ประเทศมีความคืบหน้าอย่างมากในการเจรจาด้านต่างๆ ได้แก่ การเกษตร, การปกป้องสิทธิ์ในทรัพย์สินทางปัญญา, อัตราแลกเปลี่ยน, บริการทางการเงิน, การขยายความร่วมมือทางการค้า, การถ่ายโอนเทคโนโลยี และการระงับข้อพิพาท
โดยตลาดมองว่า ข้อตกลงบางส่วนขั้นต้นนี้นับเป็นความคืบหน้าที่ยิ่งใหญ่ที่สุดในการแก้ไขข้อพิพาทด้านภาษีระหว่าง 2 ประเทศ
ขณะที่หุ้น 8 ใน 11 กลุ่มของดัชนี S&amp;P 500 ปิดบวก โดยกลุ่มอุตสาหกรรมและกลุ่มวัสดุนำตลาดปรับตัวขึ้น 1.97% และ 1.91% ตามลำดับ
ด้านหุ้นแคทเธอร์พิลลาร์ ซึ่งเป็นตัวชี้วัดสภาวะการค้าของสหรัฐเนื่องจากมีการลงทุนจำนวนมากในต่างประเทศนั้น ทะยานขึ้น 4.65%
ส่วนหุ้นแอปเปิล พุ่ง 2.66% หลังบริษัท Wedbush ปรับเพิ่มเป้าหมายราคาหุ้นแอปเปิล โดยระบุถึงความเชื่อมั่นในด้านการให้บริการใหม่เกี่ยวกับวิดีโอสตรีมมิ่ง
สำหรับข้อมูลเศรษฐกิจสหรัฐที่มีการเปิดเผยเมื่อคืนนี้(11ตค.) โดยมหาวิทยาลัยมิชิแกนเปิดเผยผลสำรวจระบุว่า ดัชนีความเชื่อมั่นของผู้บริโภคสหรัฐปรับตัวขึ้นแตะระดับ 96.0 ในเดือนต.ค. ซึ่งเป็นระดับสูงสุดในรอบ 3 เดือน จากระดับ 93.2 ในเดือนก.ย. และสูงกว่าที่นักวิเคราะห์คาดการณ์ที่ระดับ 92.5 ขณะที่กระทรวงแรงงานสหรัฐเปิดเผย ดัชนีราคานำเข้าดีดตัวขึ้นมากกว่าคาดในเดือนก.ย. โดยปรับตัวขึ้น 0.2% เมื่อเทียบรายเดือน หลังจากลดลง 0.2% ในเดือนส.ค.